Paddy Ashdown preuzeo dužnost 27/5/02 - 2002-05-27
Od danas se na zgradi OHR u Sarajevu nalazi i zastava BiH, jer Paddy Ahsdown želi biti ne samo predstavnik medjunarodne zajednice, već
Paddy Ashdown zvanično je danas preuzeo dužnost visokog predstavnika međunarodne zajednice u BiH, rekavši kako je njegov zadatak da nastavi raditi na temeljima koji su postavljeni za vrijeme mandata njegovog prethodnika Wolfganga Petritscha. Zahvalivši Petritschu u ime cijele međunarodne zajednice, Ashdown je na kratkoj svečanosti u sjedištu OHR-a u Sarajevu istakao da je Petritsch svojim trudom u protekle tri godine pokazao da je bio u službi BiH i međunarodne zajednice. Dosadašnji visoki predstavnik je kazao kako na odlasku osjeća olakšanje i zahvalnost te da je veoma ponosan što je radio na pretvaranju BiH u modernu evropsku državu. Pritom je naglasio da su za vrijeme njegovog mandata postavljeni temelji za konačnu fazu "robusnog" pristupa međunarodne zajednice u BiH. Petritsch je Ashdownu predao zastavice BiH i OHR-a, rekavši kako se nada da će na kraju zastavicu OHR-a zamijeniti zastavica Evropske unije. Govoreci pred Parlamentom BiH, Ashdown je predstavio strategiju za pokretanje istrajne borbe protiv kriminala i korupcije u BiH i omogućavanje otvaranja novih radnih mjesta. Govoreci o prvom prijedlogu, Visoki Predstavnik smatra da prvo treba uspostaviti posebno sudsko vijeće koje će se baviti osjetljivim, visoko eksponiranim slučajevima, a potom dovršiti uspostavu Suda BiH i okončati proces stvaranja sveukupnog pravnog okvira tako da policija, tužitelji i sudovi imaju pravne instrumente pomoću kojih će kriminalci biti privedeni pravdi. Dalje,on je naveo da treba osigurati operativnost Visokog sudskog vijeća, tako da BiH dobije visoko kvalificirane sudije i tužitelje koje i zaslužuje, te da treba ojačati sisteme nadzora vlasti i spriječiti zloupotrebu ovlasti u javnom sektoru. Visoki predstavnik je predložio i strategiju u oblasti zapošljavanja. On smatra da prvo treba ukloniti nepotrebnu birokraciju, koja otežava pošteno poslovanje i tjera mnoge u sivu ekonomiju, zatim usvojiti zakone koji pomažu malim preduzećima da podižu kredite i da se razvijaju. Ashdown je naveo i da treba uspostaviti jedinstven i za korisnike pristupačan sistem registracije novih firmi, istrajati u reformama zakona koji reguliraju imovinsko-pravne odnose tako da građani mogu investirati i planirati sa sigurnošću i na kraju uspostaviti ubrzane procedure za rješavanje privrednih sporova. Ashdown je svoju politiku definirao na sljedeci nacin: Prvo pravda - onda radna mjesta. Od danas se na zgradi OHR nalazi i zastava BiH, jer Paddy Ahsdown želi biti ne samo predstavnik medjunarodne zajednice, već i BiH. On je izrazio želju da OHR bude otvoren svim gradjanima BiH. Na kraju, rekao je da vjeruje u BIH, ali da je neophodno da i ljudi ove zemlje vjeruju u sebe, jer je to ključ uspjeha.